Nissan sænker prisen på Micra

Nissan skruer nu ned for prisen på sin nye, elektriske bybil. Den helt nye Nissan Micra, der netop er kåret som Årets Bil i Danmark 2026, får en ny startpris på 189.900 kroner – og prisfaldet på 10.000 kroner gælder samtlige varianter. Det betyder, at en af årets mest omtalte elbiler nu bliver væsentligt mere tilgængelig for almindelige bilkøbere, der vil have elbil uden at sprænge budgettet.

Dermed kommer den ned i samme pris som søsterbilen Renault 5 E-Tech.

Prisjusteringen sker, ifølge Nissan, fordi producenten har fået mulighed for at tage flere biler hjem til Danmark end først planlagt. Det giver luft i leverancerne – og plads til en mere offensiv prissætning.

Micra er dog stadig den samme bil, bare billigere. Det vil sige en kompakt elbil i B-segmentet med tydeligt design, moderne teknik og en rækkevidde på op til 415 WLTP-kilometer. Den fås med to batteristørrelser på 40 eller 52 kWh, så der både er en mere prisvenlig indgangsversion og en udgave til dem, der kører længere ture.

Se videoen fra vordes første tur i Nissan Micra.

Den nye Micra er født elektrisk og leveres med Google indbygget i infotainmentsystemet. Det betyder blandt andet, at Google Maps spiller en aktiv rolle i bilens ruteplanlægning.

Hvis destinationen ligger længere væk, end batteriet rækker, foreslår bilen automatisk ladestop undervejs – baseret på aktuel batteristatus, forbrug og temperatur. Systemet kan også forberede batteriet inden hurtigladning, så ladehastigheden bliver optimal.

Årets Bil – igen

At Micra nu kan købes billigere, sker ovenikøbet samtidig med, at modellen har fået en solid blåstempling fra de danske motorjournalister. Titlen som Årets Bil i Danmark 2026 er anden gang i Micras historie, at modellen får en stor pris – første gang var i 1993, hvor Micra blev kåret som Årets Bil i Europa.

For dem, der ikke vil binde sig til et køb, fastholder Nissan også en lav privatleasingpris. Micra kan fortsat leases fra 1.895 kroner om måneden, hvilket placerer den blandt de mere tilgængelige elbiler i sin klasse.

Micra 40 kWh | Rækkevidde | Motor | Ladeeffekt | Førpris | Ny pris
Engage | 316 km | 90 kW | 11 kW / 80 kW | 199.900 kr. | 189.900 kr.
Advance | 316 km | 90 kW | 11 kW / 80 kW | 220.900 kr. | 210.900 kr.

Micra 52 kWh | Rækkevidde | Motor | Ladeeffekt | Førpris | Ny pris
Advance | 415 km | 110 kW | 11 kW / 100 kW | 236.900 kr. | 226.900 kr.
Evolve | 415 km | 110 kW | 11 kW / 100 kW | 247.900 kr. | 237.900 kr.

[OPDATERES LIGE NU]
Nissan sænker prisen på Micra