Nissan Micra bliver japansk alternativ til Renault 5

Nissan har løftet sløret for den næste generation af Micra, og denne gang går den lille bybil hele vejen med strøm. Den nye Nissan Micra bliver nemlig fuldelektrisk og skal være Nissans japanske modsvar til Renaults kommende darling, Renault 5 E-Tech.

Micra og Renault 5 deler samme tekniske fundament – nemlig den elektriske CMF-B EV-platform, som Renault internt kalder AmpR Small. Det betyder, at vi kan forvente, at de to biler kommer til at dele mange af de samme specifikationer, herunder batteristørrelser og elmotorer. Den nye Micra bliver derfor et reelt alternativ til Renault 5 – men med sit eget design og personlighed.

Japansk charme, britisk streg

Selvom teknikken er fransk, er udtrykket rendyrket Nissan. Designet er udviklet på Nissans europæiske designstudie i Storbritannien, og det er tydeligt, at bilen er skabt med europæiske bilkøbere for øje. Hvor Renault 5 trækker tråde til fortiden med retrodetaljer og skarpe linjer, får Nissan Micra en mere rund og legesyg tilgang. Fronten har et glimt af Mini Cooper over sig, med store ovale lyssignaturer omkring firkantede forlygter – en løsning, der skal give Micra sit helt eget udtryk.

Nissan selv beskriver designet som en “drømmende kombination af fræk stil og enkelhed, opdateret til elbilens tidsalder.”

Samme teknik som Renault 5

Selvom Nissan endnu ikke har offentliggjort tekniske detaljer, tyder alt på, at Nissan Micra kommer med de samme drivlinjer som Renault 5. Det betyder sandsynligvis et udvalg af motorer med op til 150 hestekræfter og batterier på enten 40 eller 52 kWh – med en rækkevidde på op til 400 kilometer (WLTP).

Der spekuleres også i, at Micra kunne få sin helt egen hot hatch-variant med teknologi lånt fra Alpine A290 – den mest sportslige udgave af Renault 5. Hvis det sker, kan vi måske se frem til en Micra med over 200 hestekræfter og under 7 sekunder fra 0-100 km/t. En elektrisk Nismo-Micra, måske?

Juke og Leaf følger efter

Den nye Nissan Leaf.

Micra er dog ikke den eneste elektriske nyhed fra Nissan. Allerede næste år udvider mærket sit elektriske modelprogram med en fuldelektrisk version af Juke. Den vil – ligesom Micra – få et mere markant og kantet design, inspireret af den futuristiske Hyper Punk-konceptbil.

Senere kommer også en tredje generation Leaf med et nyt iøjnefaldende aerodynamiske design. Modellen er udviklet på Nissans CMF-EV-platform, der deles med storesøsteren; elbilen Nissan Ariya.

Fire elektriske modeller i 2025

Når alle modeller er lanceret, vil Nissan i 2025 have fire elektriske modeller på det europæiske marked: Ariya, Leaf, Micra og Juke. Dermed går mærket all-in på el og elektrificering i en tid, hvor små, sjove og prisvenlige elbiler er mere eftertragtede end nogensinde.

Så hvis du er lun på Renault 5, men drømmer om japansk pålidelighed og et lidt andet udtryk, er Nissan Micra værd at holde øje med.

Nissan Micra bliver japansk alternativ til Renault 5