Danske priser på Nissan Micra starter under 200.000 kroner

Nissan bringer sit ikoniske navn tilbage på de danske veje – denne gang helt uden udstødningsrør. Den nye Micra er nemlig fuldelektrisk, og med en startpris på 199.900 kroner melder den sig direkte ind i kampen om at blive danskernes nye hverdags-elbil.

Som bekendt er den elektriske Micra søsterbil til den charmerende Renault 5 E-tech, hvorfor den da også deler drivlinje med franskmanden.

Micra fås i to varianter: en 40 kWh-version med 316 kilometers rækkevidde og en 52 kWh-version, der klarer op til 415 kilometer på en opladning (WLTP). Begge kan lynlades – de stærkeste med op til 100 kW DC, hvilket betyder, at batteriet kan fyldes fra 15 til 80 procent på omkring en halv time.

LÆS MERE: TEST af Renault 5 E-Tech

Kabine med Google og lys i 48 farver

Indvendigt får man to 10,1-tommer skærme og et infotainmentsystem med Google integreret som standard. Det betyder både Google Maps og intelligent ruteplanlægning med automatisk forslag til ladestop. Dertil kommer stemningsbelysning i 48 farver og klassiske fysiske knapper til de vigtigste funktioner – en balance, der nok vil tiltale mange bilister.

Micra 40 kWh | Rækkevidde | Motor | Ladeeffekt | Pris
Engage | 316 km | 90 kW | 11 kW / 80 kW | 199.900 kr.
Advance | 316 km | 90 kW | 11 kW / 80 kW | 220.900 kr.

Micra 52 kWh | Rækkevidde | Motor | Ladeeffekt | Pris
Advance | 415 km | 110 kW | 11 kW / 100 kW | 236.900 kr.
Evolve | 415 km | 110 kW | 11 kW / 100 kW | 247.900 kr.

Nissan Micra | 40kWh | 52kWh
Maks. effekt | 90kW | 110kW
Maks. moment | 225Nm | 245Nm
Rækkevidde | 316 km | 415 km
Ladeeffekt | 11 kW / 80 kW | 11 kW / 100 kW
Vægt | 1.400 kg | 1.524 kg
Garanti | 5 år/100.000 km | 5 år/100.000 km
Pris fra | 199.990 kr. | 236.990 kr.

De første biler forventes leveret i november, og Nissan tilbyder de første 100 kunder metallak uden ekstra beregning. Standardfarven er ellers klassisk hvid.

Med en pris lige under de magiske 200.000 kroner placerer den nye Micra sig i et felt, hvor der i øjeblikket kun er få konkurrenter. Spørgsmålet er nu, om nostalgien, kombineret med elbil-økonomi, kan give Nissan et comeback i en klasse, der er ved at blive glohed – og om Micra kan klare sig i konkurrencen mod sin franske storesøster.

I forhold til Renault 5 E-Tech er Micra nemlig noget dyrere. Den franske bil kan fås fra 189.990 kroner og topmodellen Iconic koster 234.990 kroner; knapt 13.000 mindre en Micra Evolve.

Danske priser på Nissan Micra starter under 200.000 kroner